РЕШЕНИЕ НА СЪВЕТА
от 16 юли 2012 година
за установяване на позицията, която да бъде взета от Европейския съюз в рамките на Общия съвет на Световната търговска организация по отношение на искането на Филипините за освобождаване в рамките на СТО с цел удължаване на периода на специално третиране по отношение на ориза
(2012/410/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
като взе предвид предложението на Европейската комисия,
като има предвид, че:
(1)
На Филипините беше предоставено специално третиране по отношение на ориза за срок от 10 години при влизането в сила на Маракешкото споразумение за създаване на Световната търговска организация (Споразумението за СТО), и по-специално Споразумението за селското стопанство.
(2)
Впоследствие в съответствие със Споразумението за селското стопанство на Филипините беше предоставено удължаване на срока на прилагане на специалното третиране по отношение на ориза от 1 юли 2005 г. до 30 юни 2012 г. чрез изменение на списъка на стоките LXXV.
(3)
Продължаването на специалното третиране по отношение на ориза след 30 юни 2012 г. беше поставено в зависимост от резултатите на преговорите относно Плана за развитие от Доха (ПРД), който предвижда алтернативен специален механизъм. Преговорите относно ПРД обаче все още не са приключени.
(4)
Филипините нотифицираха Комитета по селското стопанство на СТО на 22 ноември 2011 г. относно намеренията си да започнат преговори с членовете на СТО, които имат „съществен интерес“ по отношение на разглежданите продукти, с оглед на продължаването на специалното третиране по отношение на ориза.
(5)
В член IX, параграфи 3 и 4 от Споразумението за СТО се установяват процедурите за предоставяне на освобождавания от задължения по отношение на многостранни търговски споразумения.
(6)
Въз основа на това на 20 март 2012 г. Филипините поискаха освобождаване в рамките на СТО от задълженията си по член 4.2 и раздел Б от приложение 5 към Споразумението за селското стопанство, така че да получат специално третиране по отношение на ориза за периода от 1 юли 2012 до 30 юни 2017 г.
(7)
Съюзът е нетен вносител на ориз. По тази причина предоставянето на това освобождаване ще е от минимално икономическо и търговско значение за Съюза.
(8)
Поради това е целесъобразно да се установи позицията, която да бъде взета от Съюза в рамките на Общия съвет на СТО по отношение на посоченото заявление за освобождаване,
ПРИЕ СЛЕДНОТО РЕШЕНИЕ:
Член 1
Позицията, която да бъде взета от Европейския съюз в Общия съвет на Световната търговска организация, е да подкрепи искането на Филипините за освобождаване в рамките на СТО с цел удължаване на специалното им третиране по отношение на ориза от 1 юли 2012 г. до 30 юни 2017 г. в съответствие с условията на заявлението за освобождаване.
Комисията ще представи тази позиция.
Член 2
Настоящото решение влиза в сила в деня на приемането му.
Съставено в Брюксел на 16 юли 2012 година.